CELEX: C2005/281/44
Language: fi
Date: 2005-11-12 00:00:00
Title: Asia T-314/05: Kanne 10.8.2005 — Arko ynnä muut v. komissio

12.11.2005   
            
            
               FI
            
            
               Euroopan unionin virallinen lehti
            
            
               C 281/23
            
         Kanne 10.8.2005 — Arko ynnä muut v. komissio
   (Asia T-314/05)
   (2005/C 281/44)
   Oikeudenkäyntikieli: ranska
   Asianosaiset
   
      Kantajat: Eva Arko (Bryssel, Belgia) ja 28 muuta (edustajat: asianajajat S. Rodrigues ja A. Jaume)
   
      Vastaajat: Euroopan yhteisöjen komissio
   Vaatimukset
   Ensisijaisesti
   
               —
            
            
               ensimmäisen oikeusasteen tuomioistuimen on kumottava vastaajan tekemät nimityspäätökset siltä osin kuin niissä vahvistetaan kantajien palkkaluokka henkilöstösääntöjen liitteessä XIII olevan 12 artiklan 3 kohdan mukaan ja heidän palkkatasonsa 1.5.2004 alkaen voimassa olleiden säännösten mukaan
            
         
               —
            
            
               ensimmäisen oikeusasteen tuomioistuimen on ilmoitettava vastaajalle riidanalaisten päätösten kumoamisen vaikutuksista ja muun muassa siitä, että kantajien palkkaluokat on määriteltävä uudelleen henkilöstösääntöjen liitteessä XIII olevan 2 artiklan 1 kohdan vastaavuustaulukon mukaan ja siitä, että tämän on tapahduttava taannehtivasti kantajien nimityspäätösten päiväyksestä alkaen
            
         Toissijaisesti
   
               —
            
            
               komissio on velvoitettava korvaamaan vahinko, joka kantajille on aiheutunut siitä, että heidän palkkaluokkiaan ei ole määritelty henkilöstösääntöjen liitteessä XIII olevan 2 artiklan 1 kohdan mukaan heti siitä päivästä alkaen, kun kantajien nimittämispäätökset tulivat voimaan
            
         Joka tapauksessa
   
               —
            
            
               vastaaja on velvoitettava korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Kantajat, jotka ovat komission virkamiehiä, ovat läpäisseet kilpailuja, jotka on pidetty ennen henkilöstösääntöihin tehtyjen muutosten voimaantuloa, joka tapahtui 1.5.2004. Kantajat on otettu palvelukseen tämän päivän jälkeen ja heidät on nimitetty uusien henkilöstösääntöjen mukaiseen palkkaluokkaan ja palkkatasolle, joita he pitävät vähemmän edullisina. Kantajat riitauttavat tässä kanteessa nimittämisensä.
   Kantajat vetoavat siihen, että erityistapauksessa ei voida soveltaa henkilöstösääntöjen liitteessä XIII olevaa 12 artiklaa ja toissijaisesti siihen, että tämä säännös on lainvastainen ja että sillä loukataan useita yhteisön oikeuden periaatteita. Tässä asiayhteydessä kantajat viittaavat ensinnäkin syrjintäkiellon, yhdenvertaisen kohtelun ja työntekijöiden vapaan liikkuvuuden periaatteisiin. Kantajat katsovat, että näitä periaatteita on loukattu sillä seikalla, että suurin osa virkamiehistä, joita asia koskee, on uusien jäsenvaltioiden kansalaisia. He katsovat myös, että heitä on syrjitty niihin virkamiehiin nähden, jotka olivat samassa soveltuvien hakijoiden luettelossa ja jotka nimitettiin ennen 1.5.2004.
   Samassa yhteydessä kantajat väittävät, että henkilöstösääntöjen sitä 31 artiklaa on rikottu, jossa säädetään uusien virkamiesten nimittämisestä kilpailuilmoituksessa mainittuun palkkaluokkaan ja ura-alueeseen, että luottamuksensuojan, oikeusvarmuuden ja hyvän hallinnon periaatteita ja suhteellisuusperiaatetta on loukattu, että hallinnon huolenpitovelvollisuutta on laiminlyöty ja että harkintavaltaa on käytetty väärin.